壽王真州
作者：章甫
朝代：宋

paragraphs: 陽春耀桃李，松柏不動心。
歲暮霜霰寒，松柏猶翠陰。
物生天地間，均此一氣爾。
小大有不齊，乘除亦常理。
使君盛德後，清白由家傳。
平生功名心，不作世態妍。
公爲人所難，天念公所獨。
黄屋結深知，青氈行可復。
致遠要自近，試公先一州。
生朝喜載臨，頌聲滿江頭。
仁者壽固宜，富貴公自有。
作詩祝東風，爲勸尊中酒。